কাবুলে পৌঁছল ভারতের ত্রাণ, কী কী পাঠানো হল?

ওয়েব ডেস্ক: দুঃসময়ে আফগানিস্তানের (Afghanistan) পাশে দাঁড়াল ভারত (India)। ভূমিকম্পে বিপর্যস্ত আফগানিস্তানে (Afghanistan Earthquake) বিপুল ত্রাণ সামগ্রী পাঠাল ভারত। বিমানে করে প্রয়োজনীয় সামগ্রী পৌঁছে গেল কাবুলে। মঙ্গলবার এই কথা জানালেন ভারতের বিদেশমন্ত্রী এস. জয়শঙ্কর।

এক্স হ্যান্ডলে পোস্ট করে জয়শঙ্কর জানিয়েছেন, “ভারতের ভূমিকম্প ত্রাণসামগ্রী বিমানে করে কাবুলে পৌঁছেছে। ২১ টন ত্রাণসামগ্রী পাঠানো হয়েছে। যার মধ্যে রয়েছে কম্বল, তাবু, স্বাস্থ্য-সুরক্ষা কিট, জল সংরক্ষণের ট্যাঙ্ক, জেনারেটর, রান্নার সামগ্রী, পোর্টেবল ওয়াটার পিউরিফায়ার, স্লিপিং ব্যাগ, জরুরি ওষুধপত্র, হুইলচেয়ার, স্যানিটাইজার, জলের পরিশোধন ট্যাবলেট, ওআরএস সলিউশন এবং অন্যান্য চিকিৎসা সামগ্রী। এই সবকিছুই বিমানে পাঠানো হয়েছে।”

আরও পড়ুন: শুরু হচ্ছে জিএসটি কাউন্সিল বৈঠক, কী বিষয় নিয়ে আলোচনা হওয়ার সম্ভাবনা?

তিনি আরও জানান, “পরিস্থিতি পর্যবেক্ষণ করে আগামী দিনগুলিতে আরও মানবিক সাহায্য পাঠাবে ভারত।”

উল্লেখ্য, গত রবিবার রাতে ভয়াবহ ভূমিকম্পে (Earthquake) কেঁপে ওঠে পূর্ব আফগানিস্তান। রিখটার স্কেলে মাত্রা ছিল ৬.৩। এখনও পর্যন্ত ১,৪১১ জনের মৃত্যুর খবর নিশ্চিত করেছে সরকার। আহত ৩,০০০ এরও বেশি মানুষ। ভূমিকম্প সবচেয়ে বেশি আঘাত এনেছে কুনার প্রদেশে (Kunar Pradesh)। তবে পাহাড়ি এলাকায় সড়ক ও মোবাইল যোগাযোগ বিচ্ছিন্ন থাকায় উদ্ধারকাজে তেমন গতি নেই। রীতিমতো বেগ পেতে হচ্ছে উদ্ধারকারী দলকে।

জাতিসংঘের মানবিক ত্রাণ বিষয়ক দফতর জানিয়েছে (UNOCHA), ভূমিকম্পের কেন্দ্রস্থল ছিল পাকিস্তান সীমান্তের কাছে নঙ্গারহার প্রদেশের কামা জেলায়। প্রাথমিক রিপোর্টে কুনার, লঘমান, নঙ্গারহার ও নুরিস্তান প্রদেশে অন্তত ৮০০ জনের মৃত্যুর খবর মিলেছিল। দুর্ঘটনা কবলিত এলাকায় এখনও আটকে রয়েছেন বহু মানুষ। বহু বাড়িঘর ক্ষতি গ্রস্থহয়েছে। প্রায় ১২,০০০ মানুষ সরাসরি ক্ষতিগ্রস্ত হয়েছেন বলে মনে করা হচ্ছে।

দেখুন অন্য খবর